แนวโน้มหุ้นดีดตัวตามตลาดโลก
นักวิเคราะห์ฯประเมินดัชนีเช้าวันนี้ปรับตัวขึ้นทิศทางตลาดต่างประเทศรับอานิสงส์กำไรบริษัทจดทะเบียนสหรัฐดีกว่าคาด ราคาน้ำมันปรับขึ้น
30 ม.ค. 2556

นักวิเคราะห์ฯประเมินดัชนีเช้าวันนี้ปรับตัวขึ้นทิศทางตลาดต่างประเทศรับอานิสงส์กำไรบริษัทจดทะเบียนสหรัฐดีกว่าคาด ราคาน้ำมันปรับขึ้น 
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นเช้านี้ขยับขึ้นได้ต่อ รับอานิสงค์เรื่องกำไรบริษัทจดทะเบียนของสหรัฐดีกว่าคาด และราคาน้ำมันดิบปรับตัวขึ้น ขณะที่ค่าเงินดอลลาร์มีแนวโน้มอ่อนค่าอยู่ส่งผลให้เงินยังคงไหลเข้าภูมิภาคนี้ ให้แนวต้าน 1,480-1,485 จุด แนวรับ 1,465 และ 1,470 จุด  ขณะที่ตลาดภูมิภาคเช้านี้เปิดบวกขึ้นทั้งหมด 
กลยุทธ์ช่วงนี้ ถ้าดัชนีปรับขึ้นให้ขาย-ลงซื้อ ระหว่างวันน่าจะมีความผันผวนจากแรงขายทำกำไร ช่วงนี้เน้นการเทรดดิ้งสั้นเป็นหลัก เพราะตลาดปรับขึ้นต่อเนื่อง 5 วันติดต่อกันแล้ว ปัจจัยที่ต้องติดตาม ผลการประชุมคณะกรรมการธนาคารกลางสหรัฐ(FOMC)คืนนี้ และการประกาศอัตราการขยายตัวทางเศรษฐกิจ(จีดีพี)ไตรมาส 4/55 ของสหรัฐ  ทั้งนี้ วันนี้จะมีหุ้นน้องใหม่ บมจ.พลังงานบริสุทธิ์ (EA) เข้าเทรดวันแรกในตลาดหลักทรัพย์ เอ็ม เอ ไอ (mai) ราคาไอพีโอ 5.50 บาท